b'\n_START_ARTICLE_\nFaurby Yacht\n_START_SECTION_\nHistorie\n_START_PARAGRAPH_\nFra grunnleggelsen i Sk\xc3\xa6rb\xc3\xa6k, Fredericia i 1976 har verftet produsert tradisjonelle turb\xc3\xa5ter med slanke linjer og lavt fribord. Det startet med Faurby 999, en \xc2\xbe-tonn IOR-b\xc3\xa5t, som senere har blitt etterfulgt av flere andre modeller. Disse har derimot ikke v\xc3\xa6rt tegnet etter IOR-regelen, der den hittil st\xc3\xb8rste suksessen har v\xc3\xa6rt Faurby 36 som ble bygget i 140-145 eksemplarer. I 2013 er fem skrogmodeller i produksjon. _NEWLINE_I 2009/2010 startet et samarbeid mellom Faurby Yacht og seilerlegenden Jesper Bank, der m\xc3\xa5let var \xc3\xa5 optimalisere 39-foteren i forhold til vekt og vannmotstand. Samarbeidet resulterte i Faurby 396 Jesper Bank Edition, JBE, som senere har blitt utgangspunktet for videreutviklingen av de andre modellene. Med utgangen av 2012 var alle modellene oppdatert og videreutviklet etter prinsippene i JBE. _NEWLINE_P\xc3\xa5 lik linje med utallige andre selskaper verden over ble Faurby Yachts A/S h\xc3\xb8sten 2008 rammet av finanskrisen i verdens\xc3\xb8konomien. Det f\xc3\xb8rte til en omstrukturering der det ble hentet inn frisk kapital og et navnebytte til Faurby Yacht A/S. Verftet ble tvunget til \xc3\xa5 redusere bemanningen fra rundt 25 ansatte til rundt 15 ansatte. _NEWLINE_I 2010 gikk Thomas Dan Hougaard inn i selskapet. I f\xc3\xb8rste omgang som markedsdirekt\xc3\xb8r,  og senere som eier, hovedaksjon\xc3\xa6r og administrerende direkt\xc3\xb8r. Hougaard intensiverte markedsf\xc3\xb8ringen b\xc3\xa5de i Danmark og i utlandet, blant annet i Norge, slik at n\xc3\xa5r krisen ble mindre truende ville kundene igjen v\xc3\xa6re p\xc3\xa5 plass. Dette var en teori som viste \xc3\xa5 stemme, og i desember 2012 kunne Faurby Yacht melde at det var ansatt nye arbeidere for \xc3\xa5 holde tritt med ordreb\xc3\xb8kene._NEWLINE_Fra 2006 har Faurby Yacht v\xc3\xa6rt representert med forhandler i Norge.\n_START_SECTION_\nProduksjon\n_START_PARAGRAPH_\nB\xc3\xa5tene produseres med en sandwichkonstruksjon av vinylester/polyester og balsa b\xc3\xa5de p\xc3\xa5 skrog og dekk. Kj\xc3\xb8len er en kombikj\xc3\xb8l best\xc3\xa5ende av en blybulb og et kj\xc3\xb8lblad i st\xc3\xa5l. Standard leveres b\xc3\xa5tene med innredning i mahogni, men kan etter kundens \xc3\xb8nske leveres med andre innredningsalternativ som teaktre.'